Politiet har oplevet, at udenlandske telefoner, der befinder sig i Danmark, har været registreret samtidig på to master med meget stor indbyrdes afstand.

Noget lignende har man set i en sag, hvor der faldt dom i Østre Landsret den 3. juni i år.

Her var en tiltaltes telefon ifølge DR Nyheders oplysninger på få sekunder hoppet på master i både København og Frederikshavn.

Altså et spring på 230 kilometer inden for et så kort tidsinterval, at det ikke var fysisk muligt at flytte sig så hurtigt.

Om telefonnummeret i denne sag var udenlandsk, har DR ikke kunnet få at vide.

Teleoplysningerne blev ikke lagt til grund i dommen mod den tiltalte og havde derfor ingen afgørende betydning.

Politiet har desuden oplevet, at udenlandske numre fremgik som danske telefonnumre, når de fik oplysninger fra teleselskaberne.